‘Nie almal is deel van ANC se erfenis-vieringe’Heloïse Denner Dit is hartseer en ironies dat die ANC-regering ewe harteloos die Afrikaner se kulturele erfenis gekaap het en dit vir eie politieke gewin misbruik. Só het Heloïse Denner, VF Plus-LP en woordvoerder oor kuns en kultuur, Dinsdag tydens ŉ debat oor erfenis in die Nasionale Vergadering gesê. Volgens die regering is Erfenisdag ŉ geleentheid om alle Suid-Afrikaners se kultuurerfenis te respekteer en te vier, sê Denner. “Die werklikheid skets egter ŉ prentjie van kulturele ontheming van veral die Afrikaner in sy eie land. Vir die ANC-regering het kultuur-erfenis ŉ politieke speelbal geword wat skaamteloos gebruik en misbruik word om die ANC se ideologiese mislukkings te verbloem.” Die jongste voorbeeld is die reusevlagpaal van meer as R22 miljoen waarmee die minister van sport, kuns en kultuur, Nathi Mthethwa, Suid-Afrikaners se harte wou laat warm klop. “Dít terwyl miljoene werklose en honger mense van die land veel eerder ŉ vol maag as ŉ warm hart nodig het. “Ewe onlangs ook die minister se poging om die Afrikaanse Taalmonument in die Paarl se naam te verander om meer ‘inklusief’ te wees. Om een groep se kultuur af te takel sou niks toevoeg tot die erfenis van ŉ ander nie. Ander monumente vir ander tale sou ŉ veel beter opsie wees.” Dit dien volgens Denner as bewys dat die regering met ŉ gesplete tong praat oor erfenis aangesien hy aktief besig is om sekere kulture se erfenis as boos voor te hou, dit uit te kryt, dit marginaliseer, verstoot en verag. “Die staat behoort nie aktief betrokke te wees by kulturele erfenis nie, maar moet eerder onafhanklike organisasies finansier wat hulself vir die voortgesette bewaring en bevordering van kulturele erfenis beywer. “Sulke fondse moet behoorlik bestuur word, anders as wat tans die geval is met talle voorbeelde soos die Nasionale Kunsteraad, die Vrystaatse Raad vir Uitvoerende Kunste (Pacofs) en die Mzansi Filharmoniese Orkes, waaroor nog baie gelees gaan word.”